**Notă informativă**

la proiectul hotărîrii Guvernului „Cu privire la modificarea anexei nr.1 la Hotărîrea Guvernului nr.11 din 19 ianuarie 2010”

Proiectul hotărârii Guvernului „Cu privire la modificarea anexei nr.1 la Hotărîrea Guvernului nr.11 din 19 ianuarie 2010” a fost elaborat de către Cancelaria de Stat, întru executarea pct. 7 din Regulamentul Consiliului Naţional pentru Participare, aprobat prin Hotărîrea Guvernului nr. 11 din 19.01.2010 şi modificat prin Hotărârea Guvernului nr.1430 din 28 decembrie 2016.

Cancelaria de Stat a lansat, în perioada 20 ianuarie - 20 februarie 2017, concursul public de selectare a membrilor Consiliului Naţional pentru Participare (CNP), prin publicarea anunţului, în acest sens, pe portalul [*www.particip.gov.md*](http://www.particip.gov.md), pe pagina oficială a Cancelariei de Stat şi pe reţelele de socializare.

Proiectul în cauză are drept scop aprobarea componenţei noi a Consiliului Naţional pentru Participare, care a fost creat la iniţiativa Guvernului Republicii Moldova în calitate de organ consultativ, ca expresie a voinţei de recunoaştere a valorii competenţelor şi de asigurare a participării societăţii civile şi sectorului privat la procesul de elaborare, implementare, monitorizare, evaluare şi revizuire a documentelor de politici strategice.

În scopul organizării şi desfăşurării unui proces cuprinzător şi transparent de selectare a noilor membri ai Consiliului Naţional pentru Participare (CNP), prin Dispoziţia Guvernului nr. 3-d din 18 ianuarie 2017 a fost instituit Grupul de lucru, care prin vot unanim a validat 26 de membri, reprezentanţi ai grupurilor organizate ale societăţii civile.

Menţionăm, că la 21 martie curent pe pagina oficială a Guvernului au fost publicate rezultatele concursului şi **Lista candidaţilor Consiliului Naţional pentru Participare** (CNP), pentru mandatul 2017-2019****.****

Concomitent, proiectul de hotărîre a Guvernului „Cu privire la modificarea anexei nr.1 la Hotărîrea Guvernului nr.11 din 19 ianuarie 2010” se remite spre avizare Ministerului Justiţiei şi Centrului Naţional Anticorupţie pentru a fi supus expertizei juridice şi respectiv, anticorupţie în corespundere cu procedura stabilită în art.41 din Legea nr. 317-XV din 18 iulie 2003.

**Secretar general al Guvernului Lilia PALII**